**КЫРГЫЗ РЕСПУБЛИКАСЫНЫН   
БИЛИМ БЕРҮҮ жана ИЛИМ МИНИСТРЛИГИ**

**И.АРАБАЕВ атындагы   
КЫРГЫЗ МАМЛЕКЕТТИК УНИВЕРСИТЕТИ**

**К.КАРАСАЕВ атындагы   
БИШКЕК МАМЛЕКЕТТИК УНИВЕРСИТЕТИ**

**Д 10.19.594 ДИССЕРТАЦИЯЛЫК КЕҢЕШИ**

Кол жазма укугунда

УДК 81'367.4 (575.2) (043.3)

**Кыркбаева Гульмайрам Надырбековна**

**АДАМДЫН СЫРТКЫ КЕЛБЕТИН СҮРӨТТӨГӨН ЛЕКСИКА-СЕМАНТИКАЛЫК ТОПТОГУ СӨЗДӨР ЖАНА СӨЗ ТИЗМЕКТЕРИ**

**10.02.01 – кыргыз тили**

Филология илимдеринин кандидаты окумуштуулук

даражасын изденип алуу үчүн жазылган диссертациянын

**АВТОРЕФЕРАТЫ**

Бишкек - 2020

Диссертациялык иш И. Арабаев атындагы Кыргыз мамлекеттик университетинин Манастаануу жана лингвистика институтунун лингвистика кафедрасында аткарылды.

**Илимий жетекчи: Мусаев Сыртбай Жолдошевич –** филология илимдеринин доктору, профессор, КР УИАнын мүчө-корреспонденти, И.Арабаев атындагы КМУнун Манастаануу жана лингвистика институтунун директору

**Расмий оппоненттер: Садыков Ташполот Садыкович -** филология илимдеринин доктору, К.Карасаев атындагы БГУнун кыргыз жана түрк тилдеринин теориясы кафедрасынын профессору

**Осмонова Наргүл Ыманалиевна -** филология илимдеринин кандидаты, Ж.Баласагын атындагы Кыргыз улуттук университетинин кыргыз тили жана адабияты кыргыз тилинде окутулбаган билим берүү мекемелеринде кафедрасынын доценти

**Жетектөөчү мекеме:** К.Тыныстанов атындагы Ысык-Көл мамлекеттик университетинин кыргыз тили кафедрасы. Дареги: 722200, Каракол шаары, Ж.Абдрахманов көчөсү, 103.

Диссертациялык иш 2020-жылдын 28-февралында саат 10:00дө И.Арабаев атындагы Кыргыз мамлекеттик университети жана К.Карасаев атындагы Бишкек мамлекеттик университетине караштуу филология илимдеринин доктору (кандидаты) окумуштуулук даражасын коргоо боюнча түзүлгөн Д 10.19.594 диссертациялык кеңештин жыйынында корголот. Дареги: 720026, Бишкек ш., И.Раззаков, көчөсү, 51А. http: www.arabaev.kg

Диссертациялык иш менен И.Арабаев атындагы Кыргыз мамлекеттик университетинин (720026, Бишкек ш., И.Раззаков, көчөсү, 51А) жана К.Карасаев атындагы Бишкек мамлекеттик университетинин (720044, Бишкек ш., Ч.Айтматов проспектиси, 27) илимий китепканаларынан таанышууга болот.

Автореферат 2020-жылдын 28-январында жөнөтүлдү.



**Диссертациялык кеңештин**

**окумуштуу катчысы, филология**



**илимдеринин кандидаты, доцент Каратаева С. К.**



**ИЗИЛДӨӨНҮН ЖАЛПЫ МҮНӨЗДӨМӨСҮ**

**Теманын актуалдуулугу.** Соңку мезгилдерде тил илиминин башка илимий тармактар менен ашташкан чегинде көптөгөн маселелер менен катар адам, анын лингвоменталдык дүйнөсү, адамдын дүйнөнүн тилдик бейнесинин борборунан алган орду өңдүү өзөктүү проблемалар да күн тартибине коюлуп отурат. Анын ичинде адамдын сырткы келбетин сүрөттөгөн сөздөр жана сөз тизмектери аркылуу туюндурулган эстетикалык, оң, терс баалар, мындай сөздөрдүн лексикадагы парадигматикалык жана синтагматикалык деңгээлдердеги системалык мамиле-катыштары өңдүү маселелер да изилдене баштады.

Адамдын тилдик портрети тил илиминен башка дагы илимий тармактарда изилдөөнүн объектиси болуп келгендиги маалым. Атап айтканда, тарых, криминалистика, антропология, этнография өңдүү илимий тармактарда, ошондой эле сүрөт искусствосу, театр, сценография жана киноматография жааттарында да адамдын сырткы келбетин тил каражаттары аркылуу сүрөттөп берүү бир катар зарылдыктар аркылуу шартталып келген. Мындай зарылдык жогоруда аталган тармактарда гана эмес, адамдардын ортосундагы кадыресе сүйлөшүү, баарлашуу процессинде да объективдүү мүнөздү алып жүрөт. Себеби коммуникативдик актыга катышкан адамдын тил каражаттарынын жардамы аркылуу идентификациялоо зарылдыгы, жөнөкөй тил менен айтканда, тигил же бул адамды таануунун, эстөөнүн, эске сактап калуунун “тилдик формулаларын” жаратуу зарылдыгы экинчи тараптын индивидуализацияга болгон практикалык, ошону менен эле бирге эстетикалык керектөөсү аркылуу шартталган.

Адамдын сырткы келбетин сүрөттөөгө байланыштуу колдонулган тилдик каражаттар кыргыз тилинин базистик лексикасына киргендигине, активдүү колдонулган тил каражаттары катары эсептелгенине карабастан, бүгүнкү күнгө чейин таза тилдик өңүттөн толук изилдене элек. Албетте, сөз болуп жаткан тилдик каражаттар кыргыз тил илиминде соматикалык лексиканы изилдөөнүн айрым аспектилеринен каралып келгендиги белгилүү.

Ошондой болсо дагы сөз болуп жаткан багытта бир катар өзөктүү, принципиалдуу маселелер изилдөө зарылчылыгы аркылуу шартталган. Атап айтканда, адамдын сырткы келбетин сүрөттөгөн лексика-семантикалык топтун теориялык жактан чегин аныктоо, т.а., айрым изилдөөлөрдө белгиленип жүргөндөй, лексика-семантикалык топко бир эле сөз түркүмүнө тиешелүү сөздөр кириши керекпи же башка сөз түркүмдөрүнө кирген сөздөрдү да лексика-семантикалык топко киргизүүгө болобу? Албетте, лексика-семантикалык топ бир семанын, маанилик, структура-семантикалык байланыштардын негизинде түзүлөөрү белгилүү. Бирок адамдын сырткы келбетин сүрөттөөдө жалаң эле сын атооч сөздөр колдонулбастан, башка дагы сөз тизмектери, туруктуу сөз айкаштары, сүйлөмдүн курамындагы атоочтук жана чакчыл түрмөктөр өңдүү конструкциялар да колдонулуп калышы ыктымал. Андыктан адамдын сырткы келбетиндеги статикалык белги-өзгөчөлүктөрдөн тышкары, сырткы келбеттеги динамикалык, процессуалдык өзгөрүүлөрдү туюндурган тил каражаттарын, алардын коммуникативдик потенциалын, тексттик мазмун түзүү мүмкүнчүлүгүн, семантика-функционалдык, синтагматикалык табиятын изилдөө өңдүү маселелер колго алына элек. Ошону менен эле бирге адамдын сырткы келбетин анатомиялык жана социалдык өңүттөн сүрөттөө негизги багыттар катары эсептелгени менен, айрым окумуштуулар адамдын курагын, мүнөзүн, социалдык статусун, кийим-кечегин сырткы келбеттин компоненттерине киргизип жүрүшөт. Ал гана эмес паралингвистикада адамдын симптоматикалык жесттери катары белгилүү болгон денеден суюктуктун бөлүнүп чыгуусу (оозуна кара суу келүү, көзүнө жаш тегеренүү, тердөө), ооздун кургашы ж.б. белгилерди адамдын тышкы келбетиндеги динамикалык белгилердин катарына киргизген учурлар да кездешет. Демек, саналып өткөн маселелерге тактык киргизип, аларды ар кандай өңүттөрдөн кароо менен теориялык жактан негиздөө жана тиешелүү мисалдардын негизинде иллюстрациялоо зарылдыгы диссертациялык ишибиздин **актуалдуулугун** айгинелейт.

**Иштин илимий изилдөө программалар жана проекттер менен байланышы.** Диссертациялык иш И.Арабаев атындагы Кыргыз мамлекеттик университетинин Манастаануу жана лингвистика институтунун лингвистика кафедрасынын илимий изилдөө иштеринин тематикалык планына кирет.

**Изилдөөнүн объектиси –** адамдын сырткы келбетин сүрөттөгөн лексика-семантикалык топтогу сөздөр жана сөз тизмектери.

**Изилдөөнүн предмети** **–** адамдын сырткы келбетин сүрөттөгөн лексика-семантикалык топтогу сөздөр жана сөз тизмектеринин семантика-функционалдык табияты.

**Изилдөөнүн максаты.** Кыргыз тилинин базистик, функционалдык жактан активдүү лексикасы катары адамдын сырткы келбетин сүрөттөгөн тилдик каражаттарды системалык принциптин теориялык негиздерине таянуу менен, алардын семантика-функционалдык табиятын, коммуникативдик потенциалын изилдөө ишибиздин негизги максаты катары эсептелет.

Изилдөөнүн максатын ишке ашыруу үчүн төмөндөгүдөй **милдеттер коюлду**:

1) 2011-жылы жарык көргөн кыргыз тилинин сөздүгүнөн адамдын жүзүндөгү айрым атрибуттарга, атап айтканда, көзүнүн, мурдунун, оозунун, эриндеринин, тиштеринин, кулактарынын, чачынын, сакал-мурутунун, каштарынын, ошондой эле дене мүчөлөрүнүн ичинен башынын, колдорунун, буттарынын өзгөчөлүктөрүнө, ал эми жалпы тулку-бойдун параметрдик белгилеринин ичинен боюнун өзгөчөлүгүнө байланыштуу колдонулган сөздөрдү бөлүп алуу;

2) адамдын сырткы келбетин сүрөттөгөн тилдик каражаттардын жалпы тил илиминде, орус тил илиминде жана кыргыз тил илиминде изилдениш абалына, алардагы тенденциялуу көз караш-концепцияларга жана илимий адабияттарга сереп жасоо;

3) лексикадагы системалуулук маселесинин жалпы жана орус тил илимдеринде изилденишине, андагы илимий адабияттарга токтолуу аркылуу изилдөө ишибиздин теориялык базасын негиздөө;

4) лексика-семантикалык талаа, лексика-тематикалык топ, лексика-семантикалык топ түшүнүктөрүнүн теориялык жактан маңызын, принципиалдуу айырмачылыктарын, иерархиялык тартибин жана маанилик чектерин аныктоо;

5) прецеденттик феномен, прецеденттик текст, тилдик аң-сезим, эркин ассоциативдик эксперимент түшүнүктөрүнүн маанисин кыргыз тилинин факт-материалдарынын негизинде чечмелөө;

6) адамдын сырткы келбетин сүрөттөөгө карата колдонулган айрым тил каражаттарын семантика-функционалдык өңүттөн иликтөө аркылуу, алардын коммуникативдик потенциалын, текст түзүүчү мүмкүнчүлүктөрүн көркөм чыгармалардан алынган үзүндүлөрдүн негизинде иллюстрациялап көрсөтүү;

7) адамдын сырткы келбетин анын жүзүндөгү айрым атрибуттарга, ошондой эле дене мүчөлөрүнө карап сүрөттөөгө алган тилдик каражаттарды өз-өзүнчө бөлүп кароо жана алардын семантика-функционалдык өзгөчөлүктөрүнө токтолуу;

8) адамдын сырткы келбетин андагы объективдүү параметралдык белгилердин ичинен адамдын боюн сыпаттаган кыргыз тилиндеги тил каражаттарынын семантика-функционалдык өзгөчөлүктөрүнө илик жүргүзүү.

Изилдөө ишибиздегитеориялык **жаңы натыйжаларга** 1) сөздүктөрдөн адамдын сырткы келбетин сүрөттөгөн сөздөр жана сөз тизмектеринин терилип алынышы;2) адамдын сырткы келбетин сүрөттөгөн тилдик каражаттарды изилдөөнүн, аларды классификациялоонун теориялык негиздеринин аныкталышы;3) изилдөөгө алынып жаткан сөздөр семантика-функционалдык өңүттөн каралып, алардын коммуникативдик потенциалы конкреттүү мисалдар аркылуу иллюстрацияланышы кирет.

**Иштин практикалык мааниси.** Изилдөөдөн алынган тыянак-натыйжаларды лексикология, когнитивдүү лингвистика, тексттин лингвистикасы курстары боюнча лекциялык курстарды жана семинардык сабактарды өтүүдө пайдаланууга болот. Ошондой эле аталган багыттар боюнча окуу китептерин, пособиелерди, лекциялык курстардын текстерин даярдоодо теориялык материал иретинде пайдаланылышы мүмкүн.

**Коргоого коюлуучу жоболор:**

1.Лексика-семантикалык талаа, лексика-тематикалык топ, лексика-семантикалык топ иерархиясы жана алардын өз ара карым-катышы тилдеги системалык принциптин негизинде каралышы керек .

2.Адамдын сырткы келбетиндеги статикалык белгилерди атап көрсөтүүдө, негизинен, сын атооч сөздөр колдонулса, ал эми сырткы келбеттеги динамикалык белгилер башка сөз түркүмдөрүнө тиешелүү сөздөр, ошондой эле сөз тизмектери (өзгөчө кошмок сөздөр), морфологиялык мүчөлөр аркылуу туюндурулат.

3.Адамдын сырткы келбетиндеги статикалык белгилер менен эле катар андагы динамикалык белгилерди туюндурган сөз, сөз тизмектери да адамдын сырткы келбетин сүрөттөөгө карата колдонулган тил каражаттары катары семантика-функционалдык аспектиден изилдениши шарт.

4.Адамдын сырткы келбетин сүрөттөөгө карата колдонулган тилдик каражаттар подтексттик, катафоралык маалыматтарды туюндуруу менен бирге, көркөм текстте окуяларды өнүктүрүүчү, мазмун түзүүчү коммуникативдик потенциалга ээ.

5.Адамдын сырткы келбетин сүрөттөөгө карата колдонулган тилдик каражаттарды лексика-семантикалык топторго бөлүштүрүүгө карата көз караш-аспектилердин көптүгүнө карабастан, аларды адамдын жүзүндөгү өзгөчөлүктөргө, адамдын дене мүчөлөрүнө, адамдын тулку-боюндагы объективдүү белгилерге (параметрдик белги-өзгөчөлүктөр) жана субъективдүү белгилерге карап бөлүштүрүү теориялык жана практикалык өбөлгөлөр аркылуу шартталган.

**Изилдөөчүнүн жеке салымы.** Адамдын сырткы келбетин сүрөттөөгө карата колдонулган тилдик каражаттарды изилдөө багытындагы жалпы тил илиминдеги теориялык негиздер менен илимий концепцияларды анализдеп чыгуу аркылуу адамдын сырткы келбетин сүрөттөгөн кыргыз тилиндеги айрым тил каражаттарын семантика-функционалдык өңүттөн изилдениши автордун жеке салымы болуп саналат.

**Изилдөөнүн жыйынтыктарынын апробацияланышы.** Изилдөөнүн жыйынтык-натыйжалары боюнча республикалык, регионалдык илимий-теориялык, илимий-практикалык конференцияларда баяндамалар жасалды.

**Изилдөөнүн жыйынтыгынын жарыяланышы.** Изилдөөнүн мазмунун чагылдырган 6 макала жарыяланып, анын ичинен Кыргызстанда РИНЦ индексине кирген басылмаларда 4 макала жана чет элдик индекстелген (РИНЦ) илимий басылмада 2 макала жарык көрдү.

**Иштин түзүлүшү.** Диссертациялык иш киришүүдөн, үч баптан, корутундудан, колдонулган адабияттардын тизмесинен жана тиркемеден турат. Иштин жалпы көлөмү – 199 бет.

**ИШТИН НЕГИЗГИ МАЗМУНУ**

Киришүүдө теманын актуалдуулугу, изилдөөнүн предмети, максаты жана милдеттери, изилдөө ыкмалары, илимий жаңылыгы, коргоого коюлуучу жоболор, иштин илимий-теориялык жана практикалык мааниси, апробацияланышы жөнүндө маалыматтар берилди.

Биринчи бап **“Адамдын сырткы келбетин сүрөттөгөн сөздөрдүн, сөз тизмектеринин изилдениш ал-абалы”** деп аталып, бул бапта адамдын сырткы келбетине байланыштуу лексиканын жалпы тил илиминде, жалпы туркологияда, жана кыргыз тил илиминде изилдениш ал-абалы иликтенип, алардагы тенденциялуу көз караш-тенденцияларга жана илимий адабияттарга сереп салынат.

**1.1. Жалпы тил илиминде изилдениши.** Адамдын сырткы келбетин сүрөттөөгө карата пайдаланылган тилдик каражаттарды лексика-семантикалык топторго бөлүштүрүүдө жалпы тил илиминде ар кайсы окумуштуулар тарабынан ар кандай критерийлер пайдаланылган. Атап айтканда, адамдын тышкы келбетин сүрөттөгөн тилдик каражаттарды таза тилдик өңүттөн изилдөөгө алган окумуштуулардын катарына Н.Н.Кузнецованы [Кузнецова, 1997], Р.Н.Менонду [Менон,1985], Г.А.Путягинди [Путягин, 1975], О.В.Коротунду [Коротун, 2002], С.В.Овчинникованы [Овчинникова, 2001] киргизүүгө болот. Ал эми адамдын сырткы келбетин мүнөздөөчү орус тилиндеги тилдик каражаттар функционалдык-семантикалык аспектиден Т.В.Гамалейдин [Гамалей, 1989], Т.Н. Федотованын [Федотова, 1999] эмгектеринде иликтөөгө алынган.

Чет тилдүү аудиторияга адамдын келбетин сүрөттөөгө карата колдонулган орус тилиндеги тилдик каражаттарды окутуу багытында негизги эмгектер катары О.И.Глазунованын [Глазунова, 1997], И.В.Одинцованын [Одинцова, 2000], Е.Е.Юрковдун [Юрков, 2004] эмгектерин атап өтүүгө болот.

**1.2. Жалпы түркологияда изилдениши.** Адамдын сырткы келбетин сүрөттөөгө карата колдонулган тилдик каражаттар орус тил илиминде, ошондой эле жалпы түркологияда алгач сын атоочтордун изилдениш контекстинде каралган. Бирок соңку мезгилдерде түркология, монголистика, алтаистика багытындагы изилдөөлөрдө лексикалык семантикага, көп маанилүү сөздөрдүн маанилик структурасына, тематикалык топтор жана семантикалык талаалар боюнча тилдин сөздүн составына илик жүргүзүүгө, конкреттүү фактылык материалдардын негизинде сөздөрдүн маанилеринин өзгөрүүсүнө байланыштуу бир катар маселелер боюнча изилдөө иштери жандангандыгы байкалат. Сөз болуп жаткан багыттарда ар кандай типологиядагы тилдердин материалдарынын негизинде изилдөө жүргүзүшкөн окумуштуулардын катарына И. В. Арнольд (1976), Е.М.Вольф (1985), С. Д. Кацнельсон (1965), Д.Н.Шмелев (1973), А.Н.Шрамм (1979), А. А. Уфимцева (1961, 1968, 1980), Ю.Д.Апресян (1967, 1974), И. А. Стернин (1985), Л. М. Васильев (1990), В. Г. Гак (1966, 1971), Н. А. Лукьянова (1986), Э. Л. Кузнецова (1969), Э. М. Медникова (1974) жана башка окумуштууларды киргизүүгө болот. Ал эми алтай уясына кирген тилдердин мисалында компоративистикалык багытта жүргүзүлгөн изилдөөлөр катары С.Д.Егинованын (1994), А.Чумакаевдин (2002), О.М.Альчикованын (2004), Б.Б.Саналованын (2004), М.Ержановдун (1988), Н.В.Ерленбаеванын (2005), А.Н.Майзинанын (2006), Н.З.Гаджиеванын (1986), У-Ж.Ш. Дондуковдун (1964), Е.З.Кажибековдун (1985), С.Калужинскийдин (1981), В.И.Лихановдун(1990), Э.В. Севортяндын (1966) илимий эмгектери белгилүү.

Жалпы лингвистикалык түркологияда адамдын сырткы келбетинин тилдик сүрөттөөсүнө байланыштуу изилдөөлөр узак мезгилден бери эле жүргүзүлүп келе жаткандыгына карабастан, сырткы келбеттин статикалык жана динамикалык белгилеринин, аларды туюндурган сөздөрдүн лексика-семантикалык топторунун чегин так ажыратуу, мындай тилдик каражаттардын семантика-функционалдык өзгөчөлүктөрүн, стилдик жана текст түзүүчү коммуникатидик потенциалын, лексика-семантикалык топ ичиндеги окказионалдык жана энантиосемиялык кубулуштарды комплекстүү изилдөө өңдүү бир катар маселелер бүгүнкү күндө дагы актуалдуулугун жоготпой келе жаткандыгы адамдын сырткы келбетине байланыштуу колдонулган тил каражаттарын изилдөө көп аспектилүү, татаал,масштабдуу маселе экендигин айгинелейт.

**1.3. Кыргыз тил илиминде изилдениши.** Кыргыз тил илиминде адамдын сырткы келбетин сүрөттөгөн лексика-семантикалык топтогу сөздөр сын атооч сөз түркүмүн изилдөөгө арналган илимий эмгекте, асыресе, нормативдүү грамматика, тарыхый грамматика ошондой эле салыштырма тектештирме багыттарында жазылган изилдөө иштеринде үзүл-кесил каралып келген.

Кыргыз тил илиминде соматикалык лексиканы структура-семантикалык, семантика - функционалдык ошондой эле этимологиялык аспектилерден изилдөө боюнча бир катар илимий макалаларды, маселен, М.Толубаевдин “Название частей тела в кыргызском языке” [Толубаев, 1991], С.Ж.Жанчарбекованын “Соматические компоненты в эпосе “Манас” [Жанчарбекова, 2017] деген макалаларын атап көрсөтүүгө болот.

Кыргыз тил илиминде адамдын сырткы келбетине байланыштуу соматикалык тилдик каражаттарды паралингвистикалык өңүттөн караган изилдөө катары А.Ботобекованын “Кыргыз ымдоо-жаңсоолору” деген эмгеги белгилүү. Кыргыз коомчулугунда колдонулган ымдоо-жаңсоо белгилеринин улуттук өзгөчөлүктөрү тууралуу Д.Сыдыкбекованын [Сыдыкбекова, 1982], этнографиялык жактан А.Мырзакматовдун [Мырзакматов, 2000], байыркы таш бетиндеги жазмалардагы ымдоо-жаңсоо белгилеринин чагылышы жана ал белгилердин ой туюндуруу мүмкүнчүлүгү тууралуу Л.Жусупакматовдун [Жусупакматов, 1998], жазуучулардын тилин, оозеки сүйлөө стилин изилдөөдө ымдоо-жаңсоо белгилеринин орду жөнүндө Т.Аширбаевдин [Аширбаев, 2000], тексттин лингвистикалык табиятын изилдөөдө, ымдоо-жаңсоо белгилеринен куралган “унчукпоо тексттин” Т.Маразыковдун [Маразыков, 2004] эмгектеринен кезиктирүүгө болот.

Экинчи бап **“Лексикадагы системалуулук”** деп аталат да, иштин теориялык маселелерине арналат. Атап айтканда, семантикалык талаа, лексика-семантикалык талаа, лексика-тематикалык топ, лексика-семантикалык топ түшүнүктөрү, алардын иерархиялык тартиби, бири-биринен болгон айырмачылыктары өңдүү теориялык маселелер жөнүндө сөз болот.

**2.1. Изилдөөнүн материалдары жана методдору.** Ишибиздеги изилдөөгө алына турган материалдар төмөндөгү булактардан алынды: атап айтканда, изилдөөнүн негизги объектиси болгон адамдын сырткы келбетин сүрөттөөгө алган сөздөр менен сөз тизмектери “Кыргыз тилинин сөздүгү” (1-2 бөлүк), К.К.Юдахиндин “Кыргызча-орусча сөздүгүнөн” алынса, ал эми алардын көркөм текстте аткарган кызматын иллюстрациялаган үзүндүлөр, материалдар Ч.Т.Айтматовдун чыгармаларынын сегиз томдук жыйнагы, Т. Касымбековдун “Сынган кылыч”, “Кыргыз поэзиясынын антологиясы” өңдүү булактардан алынды.

Адамдын сырткы келбетин сүрөттөгөн сөздөрдү жана сөз тизмектерин изилдөөдө сыпаттама, топтоо, системалаштыруу, структуралык анализ, синтез өңдүү методдор пайдаланылды.

**2.2. Лексикадагы лексика-семантикалык класстардын иерархиясы.**

Тилдеги системалуулук окумуштуулар тарабынан бир ооздон белгиленип жүргөн илимий жобо катары эсептелет. Окумуштуулардын белгилөөсүндө системалык принцип бүгүнкү мезгилде илимий таанып-билүү процессин аныктоочу өзгөчө тенденция катары өнүгүүдө.

Системалык принцип–бул система уюштуруучу жалпы мыйзамченемдүүлүктөргө, интегралдык касиеттерге ээ боло алуучу туруктуу түзүлгөн, объектилерди изилдөөнүн, таануунун диалектикалык ыкмасы, өзгөчө ык-амалы.

Тилдин лексика-семантикалык деңгээлиндеги системалуулук сөздөрдүн маанилери боюнча ар кандай лексика-семантикалык класстарга биригүү мүмкүнчүлүгү аркылуу түшүндүрүлөт. Тилди система катары мүнөздөөдө анын лексикалык деңгээлиндеги системалуулук окумуштуулар тарабынан бир жактуу кабыл алынбастан, айрым окумуштуулар тарабынан лексикадагы системалуулукту танган көз караштар да айтылып келген [Шмелев, 1977,183]. Жыйынтыктап айтканда, лексикадагы сөздөр жана алар аркылуу туюндурулган маанилер өз алдынча жашабастан, биздин аң-сезимибизден тышкары ар кандай топторго туюндурган негизги маанилериндеги жакындыкка, же тескерисинче, карама-каршылыкка негизделип биригишет [Покровский, 1959, 82]. Демек, татаал лексикалык системадагы бардык сөздөр бири-бири менен байланышып же каршы коюлуп, алар туюндурган маанилер, эң оболу, башка сөздөрдүн маанилери, тагыраак айтканда, алардын лексикалык системадагы орду аркылуу аныкталат.

Адамдын сырткы келбетин сүрөттөгөн сөздөр дагы бири-бири менен маанилик жактан жакындыгы боюнча, же тескерисинче, карама-каршылыгы боюнча белгилүү бир лексикалык классты түзүү менен бул тилдик мыйзам ченемдүүлүк биздин изилдөөнүн теориялык базасынын өзөктүү багыттарынын бири болуп саналат.

Лексикалык бирдиктердин топторго биригишинин принциптерине карата болгон көз караштардын жана аларга карата колдонулган терминдердин көптүгүнө карабай, белгилүү жалпы тенденцияларды аныктап алууга болот. Лексикалык бирикмелерде түзүлгөн семантикалык белгилердин мүнөзү сөздөрдүн классын, алардын топторунун тибин аныктайт. Тил илиминде сөздөрдүн, сөз формаларынын мындай топторуна карата лексика-семантикалык талаа, лексика-тематикалык топ, лексика-семантикалык топ түшүнүктөрү колдонулуп жүрөт. Ал эми аталган түшүнүктөр, өз кезегинде, синонимдик катарлар менен антонимдик жуптарды өзүнө камтыйт. Жогоруда аталган түшүнүктөрдүн иерархиялык тартибин төмөндөгүдөй үлгүдө көрсөтүүгө болот.

## Семантикалык талаа

↓

## Лексика-семантикалык талаа

↓

### Лексика-тематикалык топ

↓

### Лексика-семантикалык топ

↓

### Антонимдик жана синонимдик блок



### Синонимдик катар Антонимдик катар

Жыйынтыктап айтканда, макро лексика-семантикалык талаа, лексика-семантикалык талаа, лексика-тематикалык топ, лексика-семантикалык топ, антонимдик жана синонимдик блок, синонимдик катар, антонимимдик катар лексикалык системанын өзөгүн түзгөн категориялар катары эсептелет.

**2.3 “Семантикалык талаа”, “лексика-семантикалык талаа” түшүнүктөрүнүн структуралык өзгөчөлүктөрү.** Кыргыз тил илиминде “семантикалык талаа”, “лексика-семантикалык талаа”, “лексика-семантикалык топ”, “тематикалык топ” өңдүү түшүнүктөрдүн чеги ажыратылбай, бир синонимдик катарга кирген түшүнүктөр катары колдонулуп жүрөт.

Азыркы тил илиминде “семантикалык талаа”, салттуу түрдө, туюндурган түшүнүк-нерселердин предметтик жана функционалдык окшоштуктары аркылуу бир топко бириккен тилдик каражаттардын жыйындысы катары түшүндүрүлөт. Мындан тышкары жалпы мазмун аркылуу байланышкан иерархиялык структурага ээ болгон тилдик каражаттардын жыйындысы катары да каралат. Семантикалык талаа деп орток (инварианттык) маани аркылуу бириккен, тилде белгилүү бир түшүнүк сферасын чагылдырган бир катар лексикалык бирдиктердин иерархиялык структурасын да атап жүрүшөт. Мындан тышкары изилдөөчүлөр семантикалык талаага берилген 30дан ашуун аныктаманын бар экендигин белгилешет. Семантикалык талаага ар башка сөз түркүмдөрүнө кирген сөздөр тиешелүү болушу ыктымал. Бирок тигил же бул сөздүн маанисин толук түшүнүү үчүн ошол сөз кирген семантикалык талаадагы башка сөздөрдүн маанисин билүү зарыл.

Семантикалык талааны лексика-семантикалык талаа түшүнүгү менен чаташтырбоо керек. Бирок тил илиминде, анын ичинде кыргыз тил илиминде дагы, аталган түшүнүктөр синонимдик катышта турган түшүнүктөр катары колдонулуп жүргөндүгү байкалат. Семантикалык талаадан айырмаланып, лексика-семантикалык талаа сөздөрдү жана сөз айкаштарын алар туюндурган маанилердеги жалпылык аркылуу бир вербалдык катарга бириктирип, тилдик деңгээлдеги потенциалдуу системдүү байланыштар мүнөздүү болгон тилдик системанын бир бөлүгү катары каралат. Мындан тышкары лексика-семантикалык талаага кирген бардык бирдиктерди лексема аркылуу туюндурулган жалпыланган маани (архисема) аркылуу бириктирген орток (интегралдык) семантикалык белги мүнөздүү экендиги да белгилүү. Маселен, орток семантикалык белги катары “адамдын дене мүчөлөрүн” алсак, “көз”, “кулак” “бут”, кол” өңдүү зат атоочтордун ар бири өзүнө мүнөздүү жеке белгилерге ээ болот. Тагыраак айтканда, аталган дене мүчөлөрү аткарган кызматтары, түзүлүш-формалары аркылуу биринен бири айырмаланышат.

Биздин диссертациялык ишибизде изилдөөгө алынган лексикалык каражаттардын жыйындысы, тагыраак айтканда, адамдын сырткы келбетин сүрөттөгөн лексика-семантикалык топтогу сөздөр жана сөз тизмектери бир лексика-семантикалык талаа катары каралса, ал эми адамдын конкреттүү дене мүчөлөрүнө байланышкан лексикалык бирдик-каражаттар лексика-семантикалык топтор катары иликтенди. Мындан лексика-семантикалык топтор лексика-семантикалык талаанын структуралык бирдиги экендиги туурасындагы жыйынтыкка келебиз.

**2.4.“Семантикалык талаа”, “лексика-семантикалык топ” түшүнүктөрүнүн өз ара карым-катышы жана айырмачылыктары.** “Семантикалык талаа” термини тил илиминде Г.Ипсен тарабынан 1924-жылы киргизилген. Й.Трирдин концепциясында “семантикалык талаа” түшүнүгү иерархиялык тартиптеги ырааттуулук катары түшүндүрүлгөн. Тагыраак айтканда, окумуштуунун пикиринде, тигил же бул тилдин сөздүк курамы ири сөздүк талааларга, өз кезегинде мындай ири талаалар андан да майда талааларга бөлүнүп отуруп, акырында майда бирдиктерге же болбосо сөздөргө чейин жетип, концептуалдуу же семантикалык талаанын ар бир бөлүгү маанилик жактан бири-бири менен байланышкан сөздөр менен толукталат.

Лексика-семантикалык топ түшүнүгүнө карата тил илиминде бирдиктүү эреже жок. Сөздөрдүн кайсы бир лексика-семантикалык тобуна тигил же бул сөздү киргизүү ар кандай критерийлердин негизинде ишке ашырылып жүрөт. Айталы, “Адамдын сырткы келбети” семантикалык талаа болсо, ал эми кара көз, мурутчан, ак сакалдуу, кырдач мурун, шыңга бой, кең далы, келбеттүү өңдүү сөздөрдүн жыйындысы лексика-семантикалык топту түзөт.

Жыйынтыктап айтканда, лексика-семантикалык топ жана семантикалык талаа бири-бири менен тыгыз байланыштагы категориялар катары эсептелгени менен, өздөрүнүн масштабдары боюнча айырмаланышат: семантикалык талаа лексика-семантикалык топту өзүнө камтыган кеңири түшүнүк болуп эсептелсе, эреже катары,бир сөз түркүмүнө кирген сөздөрдүн жыйындысынан турган лексика-семантикалык топ түшүнүгү, өз кезегинде синонимдик катарлардан куралат. Ал эми мындай иерархиялык тартип лексиканын микросистемаларынын белгилүү бир структурага ээ экендигинен кабар берет.

**2.5.Лексика-семантикалык топтордун чегин ажыратуунун принциптери жана тилдик аң-сезим.** 20-кылымдын 80-жылдарынан тартып тилде адам факторунун орду туурасында айтылган пикирлер менен бул багытта жүргүзүлгөн изилдөөлөр актуалдуу мүнөзгө ээ боло баштайт. Бул жаатта бир катар окумуштуулар изилдөө жүргүзүшкөн. Маселен, Д.Б.Гудков, Т.Н.Ушакова өңдүү бир катар орус тилчи-окумуштуулар тилдик аң-сезим коммуникация процессинде ачык байкала тургандыгын белгилешет. Анткени тилдик аң-сезим, аты аталган окумуштуулардын пикиринде, тил жөнүндөгү билим менен бирге, тышкы дүйнө менен адамдын ички дүйнөсүнүн тил аркылуу аталып, кепте туюндурулган объектилерин өзүнө камтыйт [Гудков, 1999,22]. Тилдик аң-сезимдин образдарынын сырткы формага ээ болушун соңку мезгилдерде тил илиминде колдонулуп жүргөн эксперименталдык методдордун жардамы аркылуу байкоого болот. Сөз болуп жаткан максатта натыйжалуу методдор катары эркин ассоциативдик жана когнитивдик эксперимент методдорун атоого болот.

Окумуштуулар ассоциативдик экспериментти индивиддин мурунку тажырыйбасынан улам пайда болгон ассоциацияларды аныктоого багытталган ыкма катары аныкташат. Аталган ыкманын жөнөкөйлүгү жана натыйжалуулугу аны психология, тил илими, психиатрия жаатындагы активдүү колдонулушун шарттап, натыйжада бир катар теориялык жана практикалык мүнөздөгү маселелерди чечүүгө мүмкүнчүлүк түзүлгөн.

Прецеденттик феномен түшүнүгү алгач ирет Ю.Н.Караулов тарабынан аныкталып, аты аталган окумуштуу “преценденттик текст” терминин пайдаланган. Убакыттын өтүшү менен “преценденттик текст” термини “прецеденттик феномен” термини менен алмаштырылган.

Ал эми преценденттик айтым менен преценденттик кырдаал бири-бирине жакын түшүнүктөр катары да каралуусу ыктымал. Анткени кандай кырдаал болбосун ал акыры келип тил каражаттары аркылуу туюндурулары белгилүү. Булар дагы тилдик аң-сезимди калыптандырган жана ал аркылуу тигил же бул лексика-семантикалык топтун түзүлүшүнө өбөлгө болгон тилдик каражаттардын экспликацияланышын камсыз кылат.

Прецеденттик айтымдар менен кырдаалдар өзгөчө тилдин лексикасында, фразеологиялык корпусунда, макал-лакаптарында ачык байкалат. Анткени прецеденттик кырдаалдар миңдеген жылдар аралыгында электен өтүп, турмуштун тигил же бул жагдайларын таамай-таасын чагылдыруу аркылуу, кайсы бир мааниде дүйнө таанымдын парадигмасынын түзүп, элдин жамааттык тилдик аң-сезимин калыптануу процессиндеги маанилүү компонент катары эсептелет.

Сөз болуп өткөн теориялык маселелер ишибизде адамдын сырткы келбетин сүрөттөгөн лексика-тематикалык топторго кирген тилдик каражаттардын мисалында каралып бир катар тыянак-натыйжалар чыгарылды.

Үчүнчү бап **“Адамдын сырткы келбетин сүрөттөгөн лексика-семантикалык топторго кирген тилдик каражаттар жана алардын семантика-функционалдык табияты”** деп аталат. Мында адамдын сырткы келбетин анын жүзүндөгү өзгөчөлүктөрүнө карап, атап айтканда, көзгө, кашка, мурунга, кулакка, тишке, эриндерге, адамдын дене мүчөлөрүнө карап, башка, колго, бутка жана параметрдик белгилеринин ичинен боюнун өзгөчөлүгүнө байланыштуу сүрөттөгөн лексика-семантикалык топтогу сөздөрдүн, сөз тизмектеринин табияты, атап айтканда семантика-функционалдык жана синтагматикалык табияты иликтенген.

**3.1.Адамдын сырткы келбетин сүрөттөөгө карата колдонулган тилдик каражаттарды изилдөөнүн көз караш-аспектилери.** Адамдын сырткы келбетин сүрөттөгө карата пайдаланылган тилдик каражаттарды лексика-семантикалык топторго бөлүштүрүү ар кайсы окумуштуулар тарабынан ар кандайча жүргүзүлөт. Маселен, орус окумуштуусу Г.А.Путягин адамдын сырткы келбетин сүрөттөгөн тилдик каражаттарды төмөндөгүдөй лексика-семантикалык топторго ажыратып карайт: адамдын курагына (бала, абышка ж.б), бой-келбетине (алп, кичине ж.б.), адамдын келбетинин келишимдүүлүгүнө, тышкы сулуугуна жана күч –кубатына (балбан, алсыз ж.б.) карата пайдаланылган тилдик каражаттарды лексика-семантикалык топторго ажыратат [Путягин, 1975,1-3].

Окумуштуулар адамдын сырткы келбетине тиешелүү атрибуттарга адам өзүнүн сырткы келбетине объективдүү, субъективдүү, прагматикалык жана эстетикалык жактан мүнөздүү деп тапкан бардык белги-бетелерди киргизип жүрүшөт. Маселен, мындай атрибуттарга адамдын келбетин шөкөттөгөн предметтер, кийим-кечек, сырткы келбеттин динамикалык белгилерин( дененин кыймылы, мимика, позалар, манералар, адамдын басыгы) оозеки кептин тышкы белгилерин (үн, кыраат, кеп) ошондой эле адамдын сырткы келбетине карата берилген эстетикалык, этикалык, социалдык, психологиялык бааларды да киргизүүгө болот.

Мындан тышкары аталган лексика-семантикалык топко кирген лексикалык бирдиктердин стилистикалык, семантикалык мүмкүнчүлүктөрү, полисемия проблемасы, лексика-семантикалык топ ичиндеги окказионалдык жана энантиосемиялык кубулуштар да изилденет.

Айрым көз караштар боюнча лексика-семантикалык талааны бир сөз түркүмүнө кирген сөздөр түзүшү керектиги негизги шарт экендиги айтылса, орус тил илими жаатындагы соңку изилдөөлөрдө лексика-семантикалык талаанын иерархиялык структурасына ар кайсы сөз түркүмүнө кирген лексикалык каражаттар кире тургандыгы да айтылып келет. Изилдөө ишибиздин буга чейинки параграфтарында сөз болгондой, структуралык жактан лексика-семантикалык талаа өзүнүн ядросу менен перифериясына ээ. Өз кезегинде лексика-семантикалык талаа оң жана терс баага байланышкан тилдик каражаттардын микроталааларга да бөлүнөт. Аталган микроталаалардын алкагында лексика-семантикалык топторду өзүнчө бөлүп алууга болот. Лексика-семантикалык топторго кирген лексикалык каражаттар бири-бири менен парадигматикалык мамилелер аркылуу байланыш-катышта болушат. Жыйынтыктап айтканда, жогоруда иликтөөгө алынган жол-жоболор адамдын сырткы келбетин сүрөттөгөн тилдик каражаттарды изилдөөнүн теориялык негиздери катары кызмат кылат.

**3.2. Адамдын сырткы келбетин анын жүзүндөгү өзгөчөлүктөрүнө карап сүрөттөгөн лексика-семантикалык топтогу сөздөрдүн, сөз тизмектеринин семантика-функционалдык өзгөчөлүктөрү жана алардын көркөм трансформациялануу аркылуу текстте актуализацияланышы.** “Адам” деген кеңири түшүнүк макро семантикалык талааны түзсө, анын сырткы келбетине байланыштуу тилдик каражаттардын баары лексика-семантикалык талаага кирет. Ал эми адамдын келбетин анын жүзүндөгү өзгөчөлүктөрүнө, дене мүчөлөрүнө, параметралдык белгилерине, айрым окумуштуулар белгилегендей, ички касиеттерине, сырткы келбеттеги динамикалык өзгөрүүлөргө карап сүрөттөө лексика-семантикалык топторду түзүшөт. Мындай лексика-семантикалык топтордун ичинде майда топчолор да болот. Биз ишибизде, негизинен, адамдын сырткы келбетин анын жүзүндөгү өзгөчөлүк-белгилерге, ошондой эле анын дене мүчөлөрүнө карап сыпаттоо максатын койгонбуз. Ал эми адамдын сырткы келбетиндеги параметралдык белгилердин ичинен биз адамдын боюна байланыштуу тилдик мүнөздөөлөргө гана токтолдук.

Биздин жеке көз карашыбызда, адамдын сырткы келбети анын жүзүндөгү айрым атрибуттар боюнча, атап айтканда, анын көзүнүн, мурдунун, оозунун, эриндеринин, тиштеринин, жаагынын, кулактарынын, маңдайынын, чачынын, каштарынын жана сакал-мурутунун өзгөчөлүктөрүнө карап сүрөттөө өзүнчө бир өңүттү түзөт. Ал эми адамдын дене мүчөлөрүнүн, тагыраагы, анын башынын, моюнунун, колдорунун, буттарынын, манжаларынын, төшүнүн, далысынын, курсагынын өзгөчөлүктөрүнө карап сүрөттөө анын сырткы келбетин сүрөттөөнүн экинчи өңүтү катары эсептелет. Ошондой эле адамды анын сырткы келбетиндеги объективдүү жана субъективдүү белгилерге карап сыпаттоо үчүнчү өңүт болуп саналат. Изилдөө ишибизде биз адамдын сырткы келбетине байланыштуу кыргыз тилиндеги айрым тил каражаттарын ушул тартипте, тагыраагы жогоруда сөз болгон негизги үч багыт аркылуу карап изилдөөгө аракет кылдык. Төмөндө биз алардын айрымдарына гана токтолмокчубуз.

Адамды анын көзүнө байланыштуу мүнөздөгөн сөздөр. Көздүн сүрөттөлүшү каармандардын ички психологиялык абалдарынын өзгөрүшүн (көзү чекирейди, көзү балбылдап жанды, көзү моймолжуду, көзү жайнап кетти, көзү бажырайды, чечекейи чеч болду, көзү күйдү ж.б.у.с) туюндуруунун, дегеле, көркөм баяндоонун динамикасын рельефтүү сүрөттөөнүн деталы болуп эсептелет. Көркөм чыгарманын архитектоникасында көркөм персонаждын ички психологиялык абалынын, көңүл туйгу-сезимдерин, маанайын, тигил же бул нерсеге карата болгон мамилесин, дегеле, каармандын сырткы келбетинде динамикалык белгилердин сүрөттөлүшү, оболу, алардын көздөрүн сүрөттөөгө байланыштуу ишке ашат.

Ал эми адамдын көзүн жан-жаныбарлардын, канаттуулурдын көздөрүнө салыштыруу да, асыресе, көркөм чыгармалардын тилинде активдүү колдонулуп, каармандын портретин образдуу сүрөттөөнүн бир ыкмасы катары эсептелет: -*Болуптур, болуптур, кызаңдаба, -деди ителги көз. –Башыңарды айлантып салган тура.*

Адамдын көзү мындан тышкары башка нерселерге, маселен, жылдызга, карагатка, тузга ж.б. объектилерге салыштырылып да берилет.

Адамдын көзүнүн бар же жоктугуна байланыштуу сөздөр: *көзсүз,көздүү, сокур, көр, азис, олок, ологой, акшык, көзү кароо, суу карек, тубаса сокур ж.б.*

Көздүн формасына байланышкан сөздөр: *бакыракай, бакырайган, бото көз, бүтүгүй, жүлжүгүй, бүтүк, жүлжүк, тосток, тостогой, чүңүрөйгөн, чүңкүл, чүңкүйгөн ж.б.*

Көздүн өңүнө байланышкан сөздөр: *көк көз, кара көз, карагаттай, кызыл көз, көгүш көз, күрөң көз, ж.б.*

Адамдын мурдун сүрөттөөгө карата колдонулган сөздөр.Адамдын мурду анын тилдик портретин түзүүдө маанилүү деталь катары саналат. Ошондой болсо дагы көркөм адабият жаатында каармандардын адабий портретинде көзгө байланыштуу сүрөттөөлөргө караганда, каармандардын мурдунун сүрөттөө активдүү колдонулган деталь катары эсептелбейт.

Адамдын сырткы келбетиндеги башка атрибуттар өңдүү эле адамдын мурду айрым учурларда жаныбарлардын, куштардын мурдуларына да салыштырылып берилет. Мындай тил каражаттарынын катарына куш мурун, кочкор тумшук, өрдөк тумшук, уй мурун өңдүү сөз тизмектеринин киргизүүгө болот.

Мурундун формасына карата колдонулган сөздөр жана сөз тизмектери: *кочкор тумшук, кырдач мурун, бучугуй, бучук, кетирекей, барбагай, барбайыңкы, барбак, эдирекей, эңирейген, оңкойгон, оңкогой, ормокой, ормойгон, чуштуйган ж.б.*

Адамдын кулагына байланышкан сөздөр.Адамдын кулагын мүнөздөгөн сын атоочтордун негизги белгиси анын формасы болуп эсептелет. Адамдын сырткы келбетин сүрөттөгөн башка атрибуттарга салыштырмалуу кулактын сүрөттөлүшү сейрек кездешет.

Адамдын кулагына байланышкан сөздөр: *кулаксыз, кулагы жок, чоң кулак, кичине кулак, бир кулактуу, кулактуу, делдең, делдек, делдегей, делдейген, шалпаң кулак ж.б.*

Адамдын бетин мүнөздөгөн сөздөр. Адамдын сырткы келбетин сүрөттөөдө, анын бетинин формасын мүнөздөө үчүн кызмат кылган сын атооч сөздөр төмөнкүлөр: *багжагай, бакжайган, балжагай, балжайган, бети жайык, жантайыңкы, жалпак бет, кууш, чукчугуй, бултугуй, бултуйган, бултук, буртуйган, тултугуй, ж.б.*

Адамдын бетин терисинин өзгөчөлүктөрүн мүнөздөгөн сөздөр: *ак жуумал, агыш тарткан, акчыл, ак жүздүү, кара тору, купкуу, куба, кубакай, ак куба , ширидей кара, тотуккан, кызыл жүздүү, анардай, ж.б.*

**3.3.Адамдын сырткы келбетин анын дене мүчөлөрүнө карап сүрөттөгөн лексика-семантикалык топтогу тилдик каражаттар жана алардын семантика-функционалдык жана синтагматикалык өзгөчөлүктөрү.** Бул параграфта адамдын дене мүчөлөрүнө карап сүрөттөгөн лексика-семантикалык топтогу тилдик каражаттар жана алардын семантика-функционалдык жана синтагматикалык табияты иликөөгө алынат. Мында адамдын башынын, колунун, бутунун жана боюнун өзгөчөлүктөрүн сүрөттөөгө карата колдонулган тилдик каражаттар тандалып алынды.

Адамдын башын сүрөттөөгө карата колдонулган сөздөр. Адамдын сырткы келбетин сүрөттөөдө анын башына байланышкан динамикалык кыймылдардын туюндурган маанилери А.Т.Ботобекованын “Кыргыз ымдоо-жаңсоолору” аттуу эмгегинде паралингвистикалык өңүттөн талданган. [Ботобекова, 2007].

Мындан тышкары, адамдын башынын формасына, анда чачтын бар же жок экендигине, ошондой эле аны кандайдыр предметке салыштырууга байланышкан сөздөрдүн төмөндөгүдөй катарын келтирүүгө болот: *жалпак, жалпыгый , какачтуу, соку баш, сөлпү, сүйрү, сөлпүк, сүйрүйгөн, тоголок, тасыракай, көкүлдүү, түймө, мадырайган, казандай, чарадай ж.б.*

Адамдын колуна байланышкан сөздөр. Адамдын колуна байланыштуу тилдик сыпаттоолор “Тулку-бой жана дене бөлүктөрү” деген лексика-семантикалык топко кирет.

Колдун өзгөчөлүктөрүн сүрөттөөдө, т.а., көлөмүнө, узун/кыскалыгына, алдуу/алсыздыгына, жоон/ичкелигине карата төмөндөгү сөздөр активдүү колдонулат: *барсагай ,барсайган, бадырайган, бартайган, бартыйган, ботогой, быйтыйган, булчуңдуу, жумшак, кыска, чымыр, күчтүү, алсыз, ж.б.*

Адамдын бутуна байланышкан сөздөр. Адамдын сырткы келбетин анын бутуна карап сүрөттөгөн сөз, сөз тизмектери жөнүндө сөз болгондо, биринчи кезекте, алардын узундугун/кыскалыгын, жоондугун/ичкелигин, майыптыгын/майып эместигин, бардыгын/жоктугун туюндурган сын атоочтор алдыңкы планган чыгат.

Кыргыз тилинде адамдын бутуна байланыштуу өзгөчөлүктөрдү туюндурууда төмөндөгү сөздөрдүн катары активдүү колдонулат: *аксак, төкөр, чолок, ийрийген, ийри, илмейген, куурай сан, жоон, талпайган, кыска, узун, тарбагай, тартагай, тарбайган, тайтайган, тайтак, ж.б.*

Адамдын боюна байланышкан сөздөр. Адамдын тулку-бою аны бир караганда эле көзгө көрүнгөн объективдүү белги болуп саналгандыктан, оозеки кепте, көркөм адабиятта, криминалистикада, киносценарий, театр тармактарында адамдын тилдик портретин негизги компоненттеринин катарында турат.

Айрым сөздөр адамдын боюнун узундугу же кыскалыгы менен кошо анын денесинин толуктугун, же тескерисинче, арыктыгын да туюндурат. Мындай сөздөр илимий адабияттарда бой+дене түзүлүшү деген топчого бөлүштүрүлүп жүрөт.

Бойдун узундугу менен бирге дененин олбурлуугун, толуктугун туюндурган, кош мааниге ээ, көбүнесе, негативдүү эстетикалык баанын семантикасы камтылган сөздөрдүн катарына төмөндөгү сөздөрдү да кошууга болот: *далдагай, далдайган, калдайган, дардайган, дардыйган, заңкайган, калдайган, далбайган, денелүү, дөбөдөй, коржойгон, күлжүйгөн, лакыйган, одурайган, олбурлуу, очойгон, дүңкүйгөн ж.б.*

Бойдун узундугу менен бирге дененин арыктыгын туюндурган, ошол эле учурда терс эстетикалык баанын семантикасы камтылган сөздөрдүн катарына төмөндөгү сөздөр кирет:*коржогой, корогой, коркойгон, куркуйган, куркугуй, соксойгон, солдогой, солдойгон, сорогой, тартагай, тартайган ж.б.*

Бойдун узундугу менен бирге дененин сымбаттулугун туюндурган, оң эстетикалык баанын семантикасы камтылган сөздөр: *залкайган, заңкайган, заңкыйган, зоңкогой, зоңкойгон, мүчөлүү, шыңга, бакыйган, зыңкыгый, шыңкыйган ж.б.*

Бойдун кыскалыгы менен бирге дененин чакандыгын туюндурган, терс эстетикалык, айрымдарында ирониялык баанын семантикасы камтылган сөздөр: *биттей, корто, кортогой, кортойгон, куйтуйган, кыдыгый, кыдыйган, кыдыйган, кыдык, марчайган, кодогой, кодойгон, кодоо, тойтойгон, былчыгый, букчугуй, чүтүрөйгөн,чыйбыттай ж.б.*

Бойдун кыскалыгы менен бирге дененин чакандыгын туюндурган, оң эстетикалык баанын семантикасы камтылган сөздөр: *сакадай, тыкчыйган, тыкыйган, тыпыйган, чыканактай, бармактай, бойтойгон, ботогой, бытыйган, чыкчыйган, бойпойгон ж.б.*

Бойдун узундугун/кыскалыгын жана ортолугун нейтралдуу туюндурган сөздөр: *орто, жапалдаш, кичине, кичинекей, пас, чарчы бойлуу, бойлуу ж.б.*

**ЖЫЙЫНТЫК**

Киришүү бөлүмүндө айтылгандай, адамды таануунун, эстөөнүн, эске сактап калуунун “тилдик формулаларын” жаратуу зарылдыгы оозеки кептешүү актысы үчүн ар качан актуалдуу экендиги да талаш жаратпайт. Ишибизде адамдын сырткы келбетин сүрөттөөгө байланыштуу колдонулган кыргыз тилиндеги тилдик каражаттардын семантика - функционалдык мүмкүнчүлүктөрүн, тексттик алкактагы коммуникативдик потенциалын изилдөөдөн соң төмөндөгүдөй жыйынтыктар, натыйжа-тыянактар алынды:

1.Адамдын сырткы келбетин сүрөттөөгө карата пайдаланылган тилдик каражаттарды лексика-семантикалык топторго бөлүштүрүүдө жалпы тил илиминде ар кайсы окумуштуулар тарабынан ар кандай критерийлер пайдаланылган. Атап айтканда, адамдын тышкы келбетин сүрөттөгөн тилдик каражаттарды таза тилдик өңүттөн изилдөөгө алган окумуштуулардын катарына Н.Н.Кузнецованы [Кузнецова, 1997], Р.Н.Менонду [Менон,1985], Г.А.Путягинди [Путягин, 1975], О.В.Коротунду [Коротун, 2002], С.В.Овчинникованы [Овчинникова, 2001] киргизүүгө болот.

2. Алтай уясына кирген тилдердин мисалында компоративистикалык багытта жүргүзүлгөн изилдөөлөр катары С.Д.Егинованын (1994), А.Чумакаевдин (2002), О.М.Альчикованын (2004), Б.Б.Саналованын (2004), М.Ержановдун (1988), Н.В.Ерленбаеванын (2005), А.Н.Майзинанын (2006), Н.З.Гаджиеванын (1986), У-Ж.Ш. Дондуковдун (1964), Е.З.Кажибековдун (1985), С.Калужинскийдин (1981), В.И.Лихановдун(1990), Э.В. Севортяндын (1966) илимий эмгектери белгилүү.

3. Кыргыз тил илиминде соматикалык лексиканы структура-семантикалык, семантика – функционалдык ошондой эле этимологиялык аспектилерден изилдөө боюнча М.Толубаевдин “Название частей тела в кыргызском языке” [Толубаев, 1991], С.Ж.Жанчарбекованын “Соматические компоненты в эпосе “Манас” [Жанчарбекова, 2017] деген макалаларын атап көрсөтүүгө болот. Этнографиялык жактан А.Мырзакматовдун [Мырзакматов, 2000], байыркы таш бетиндеги жазмалардагы ымдоо-жаңсоо белгилеринин чагылышы жана ал белгилердин ой туюндуруу мүмкүнчүлүгү тууралуу Л.Жусупакматовдун [Жусупакматов, 1998], жазуучулардын тилин, оозеки сүйлөө стилин изилдөөдө ымдоо-жаңсоо белгилеринин орду жөнүндө Т.Аширбаевдин [Аширбаев, 2000], тексттин лингвистикалык табиятын изилдөөдө, ымдоо-жаңсоо белгилеринен куралган “унчукпоо тексттин” Т.Маразыковдун [Маразыков, 2004] эмгектеринен кезиктирүүгө болот.

4. Лексика-семантикалык топту бирдей грамматикалык статуска жана принципиалдуу бөлүп алуу мүмкүнчүлүгүнө ээ болгон, синонимдик типтеги маанилик жакындыктагы сөздөрдүн жыйындысына негизделген тилдик жана психологиялык реалдуулук катары мүнөздөөгө болот.

5. Лексика-семантикалык топ жана семантикалык талаа бири-бири менен тыгыз байланыштагы категориялар катары эсептелгени менен, өздөрүнүн масштабдары боюнча айырмаланышат: семантикалык талаа лексика-семантикалык топту өзүнө камтыган кеңири түшүнүк болуп эсептелсе, эреже катары,бир сөз түркүмүнө кирген сөздөрдүн жыйындысынан турган лексика-семантикалык топ түшүнүгү, өз кезегинде синонимдик катарлардан куралат. Ал эми мындай иерархиялык тартип лексиканын микросистемаларынын белгилүү бир структурага ээ экендигинен кабар берет.

6. Лексикалык системанын синтагматика, парадигматика жана дериватика өңдүү негизги үч ченеми бар экендиги белгилүү. Андыктан лексикадагы системалуулукту түзүп турган сөздөр синтагматикалык, парадигматикалык жана дериватикалык өңүттөрдөн каралуусу шарт.Сөздөрдүн ортосундагы синтагматикалык мамилелер катары алардын кеп агымында башка сөздөр менен тилдик норманын талаптарына ылайык айкашуу мүмкүнчүлүктөрү, б.а., валенттүүлүк потенциалы эсептелет.

7. Адамдын сырткы келбети анын жүзүндөгү айрым атрибуттар боюнча, атап айтканда, анын көзүнүн, мурдунун, оозунун, эриндеринин, тиштеринин, жаагынын, кулактарынын, маңдайынын, чачынын, каштарынын жана сакал-мурутунун өзгөчөлүктөрүнө карап сүрөттөө өзүнчө бир өңүттү түзөт. Ал эми адамдын дене мүчөлөрүнүн, тагыраагы, анын башынын, моюнунун колдорунун, буттарынын, манжаларынын, төшүнүн, далысынын өзгөчөлүктөрүнө карап сүрөттөө анын сырткы келбетин сүрөттөөнүн экинчи өңүтү катары эсептелет. Адамды анын сырткы келбетиндеги объективдүү жана субъективдүү белгилерге карап сыпаттоо үчүнчү өңүт болуп саналса, өз кезегинде обективдүү белгилерди адамдын бою, толуктугу же арыктыгы, саламаттыгынын абалы, курагы, салмагы өңдүү өзгөчөлүктөрдүн катары түзөт.

8. Көркөм тексттин архитектоникасында адамдын сырткы келбетине байланыштуу тилдик сүрөттөөлөрдүн подтексттик, катафоралык мүнөздөгү маалыматтарды туюндуруу мүмкүнчүлүгү алардын мазмун түзүүчү компонент катары коммуникативдик потенциалга ээ экендигин айгинелейт.

**Диссертациялык темага тиешелүү жарык көргөн эмгектердин тизмеси:**

1. Кыркбаева Г.Н. «Семантикалык талаа, лексика-семантикалык талаа» түшүнүктөрүнүн структуралык өзгөчөлүктөрү [Текст] / Г.Н. Кыркбаева // Наука, новые технологии и инновации Кыргызстана. -2017.-№12.-176-178-б. Сайт: www.science-journal.kg
2. Кыркбаева Г.Н. Лексикадагы системалуулук: “семантикалык талаа” жана “лексика-семантикалык топ” түшүнүктөрү [Текст] / Г.Н. Кыркбаева // Наука, новые технологии и инновации Кыргызстана. -2017.-№12.-188-190-б. Сайт: www.science-journal.kg
3. Кыркбаева Г.Н. Прецеденттик маалыматтарды туюндуруучу тилдик каражаттар [Текст] / Г.Н. Кыркбаева // Известия вузов Кыргызстана. -2019.

-№2.-215-219-б. Сайт: www.science-journal.kg

1. Кыркбаева Г.Н. Адамдын сырткы келбетин сүрөттөгөн сөздөрдүн кыргыз тил илиминде изилдениши [Текст] / Г.Н. Кыркбаева // Известия вузов Кыргызстана. -2019.-№2.-228-231-б. Сайт: www.science-journal.kg
2. Кыркбаева Г.Н. Производные имена прилагательные в кыргызском языке со значением характеристики внешности человека [Текст] / Г.Н. Кыркбаева // Научный аспект. -Самара, 2019.-№2. –С. 805-814. Сайт: www. na-journal.ru
3. Кыркбаева Г.Н. Некоторые прилагательные в кыргызском языке, характеризующие человека по особенностям черт лица (глаза, нос, губы) [Текст] / Г.Н. Кыркбаева // Научный аспект. -Самара, 2019.-№2. –С. 814-823. www. na-journal.ru

**Кыркбаева Гульмайрам Надырбековнанын 10.02.01 – кыргыз тили адистиги боюнча филология илимдеринин кандидаты окумуштуулук даражасын изденип алуу үчүн жазылган «Адамдын сырткы келбетин сүрөттөгөн лексика-семантикалык топтогу сөздөр жана сөз тизмектери**» **аттуу диссертациялык изилдөөсүнө**

**РЕЗЮМЕ**

**Негизги сөздөр:** *соматикалык лексика, лексикадагы системалуулук, дене мүчөлөрү, параметрдик белгилер, статикалык белгилер, динамикалык белгилер, системалык принцип, семантикалык талаа, лексика-семантикалык топ, прецеденттик феномен.*

Изилдөөнүн **объектиси –** адамдын сырткы келбетин сүрөттөгөн лексика-семантикалык топтогу сөздөр жана сөз тизмектери, **предмети** –алардын семантика-функционалдык табияты.

Изилдөөнүн **максаты** катары кыргыз тилинин базистик, функционалдык жактан активдүү лексикасы катары адамдын сырткы келбетин сүрөттөгөн тилдик каражаттарды системалык принциптин теориялык негиздерине таянуу менен, алардын семантика - функционалдык табиятын, коммуникативдик потенциалын изилдөө тандалып алынды.

Изилдөө **методдору** катары сыпаттама, топтоо, системалаштыруу, структуралык анализ, синтез өңдүү методдор пайдаланылды.

**Изилдөөнүн негизги натыйжалары:**

1) сөздүктөрдөн адамдын сырткы келбетин сүрөттөгөн сөздөр жана сөз тизмектери терилип алынды;

2) адамдын сырткы келбетин сүрөттөгөн сөздөрдү жана сөз тизмектерин изилдөөнүн, аларды классификациялоонун теориялык негиздери аныкталды;

3) изилдөөгө алынып жаткан сөздөр семантика-функционалдык өңүттөн каралып, алардын коммуникативдик потенциалы конкреттүү мисалдар аркылуу иллюстрацияланды.

**Иштин колдонулуу чөйрөсү.** Изилдөөдөн алынган тыянак-натыйжаларды лексикология, когнитивдүү лингвистика, тексттин лингвистикасы курстары боюнча лекциялык курстарды жана семинардык сабактарды өтүүдө пайдаланууга болот. Ошондой эле аталган багыттар боюнча окуу китептерин, пособиелерди, лекциялык курстардын текстерин даярдоодо теориялык материал иретинде пайдаланылышы мүмкүн.

**РЕЗЮМЕ**

**диссертацииКыркбаевой Гульмайрам Надырбековны “Слова и сочетание слов входящих в лексико-семантическую группу описывающую внешность человека”на соискание учёной степени кандидата филологических наук по специальности 10. 02. 01 – кыргызский язык.**

**Ключевые слова:** *соматическая лексика, системность лексики, части тела, параметральные особенности, статические признаки, динамические признаки, системный принцип, семантическое поле, лексико- семантическая группа, прецедентный феномен.*

**Объект исследования** – слова и сочетания слов лексико-семантической группы, отображающих внешность человека, а п**редметом исследования** является семантико-функциональная природа слов и сочетаний слов лексико-семантической группы, описывающих внешность человека.

**Цель** **исследования.** Рассмотрение семантико-функциональной природы, коммуникативного потенциала базисной, функционально активной лексики кыргызского языка с опорой на теоретические основы системного принципа языковых средств, изображающих внешность человека, является основной целью нашего исследования.

**Методы исследования**. В ходе исследования были применены такие методы как описания, систематизация, структурный анализ, а также синтез.

**Основные результаты** **исследования:**

1) из соответствующих словарей выбраны слова и сочетания слов, описывающие внешность человека;

2) определены теоретические основы и принципы классификации слов и сочетаний слов, отображающих внешность человека;

3) исследована семантико-функциональная природа изучаемых языковых средств и приведены соответствующие примеры для иллюстрации их коммуникативного потенциала.

**Сфера применения.** Выводы и результаты, полученные в ходе исследования, можно будет использовать в лекционных курсах и семинарских занятиях по лексикологии, когнитивной лингвистике, лингвистике текста. Также материалы работы могут быть использованы в качестве теоретического материала при подготовке учебников, учебно-методических пособий, текстов лекционных курсов по указанным выше предметам.

**RESUME**

**of Gulmayram Nadyrbekovna Kirkbaeva’s dissertation “Words and a combination of words included in the lexical-semantic group describing a person’s appearance” for the degree of candidate of philological sciences in specialty 10. 02. 01 - Kyrgyz language**

***Keywords****: somatic vocabulary, systematic vocabulary, body parts, parametric features, static signs, dynamic signs, system principle, semantic field, lexical- semantic group, case-law phenomenon.*

**The objectof the research** - words and word-combinations, describing *a* person’s appearance, **the subject of research** is the semantic-functional nature of words and word combinations of the lexical-semantic group, describing the appearance of a person.

**Purpose of the research.** Consideration of the semantic-functional nature, the communicative potential of the basic, functionally active vocabulary of the Kyrgyz language based on the theoretical foundations of the systemic principle of language tools depicting the appearance of a person is the main goal of our study**.**

**Methods of the research**: During the research such methods as descriptive one, systematization, structural analysis and syntethis have been applied.

**Key findings of the research:**

1. Words ans word-combinations, describing appearance of a person have been chosen from corresponding dictionaries.

2.Theoretical basics of the research and classifications of words and word-combination, describing appearanceof a person have been defined.

3. The studied strata of lexicon and their communicative potencial have been viewed and demonstrated.

**Scope of application.** Conclusions and results obtained during the study can be used in lecture courses and seminars on lexicology, cognitive linguistics, text linguistics. Also, the materials of the work can be used as theoretical material in the preparation of textbooks, teaching aids, texts of lecture courses in the above subjects.

Басууга 27.01.2020-жылы кол коюлду.

Өлчөмү 60х84 1/16. Көлөмү 1,5 б.т.

Офсет кагаз. Офсеттик басуу. Нускасы 100.

«Сарыбаев Т.Т.» Ж.И.

Бишкек ш., Раззаков көч, 49

т. 0 708 058 368

e-mail: talant550@gmail.com